10. september 2024

Nové testovacie kapacity pre výrobcov originálnych automobilových komponentov a batérií do elektromobilov

**Spoločnosť Henkel rozšírila svoje Battery Engineering Center o špičkové testovacie centrum batérií pre elektromobily**

Düsseldorf – Spoločnosť Henkel dnes oznámila otvorenie najmodernejšieho centra na testovanie batérií Battery Test Center vo svojom sídle v Düsseldorfe, ktoré výrazne zvýši jej technologické kapacity v oblasti e-mobility. Toto špičkové technologické zariadenie je dôležitým rozšírením vývojového centra Battery Engineering Center, ktoré spoločnosť uviedla do prevádzky v septembri 2023 otvorením aplikačného centra Battery Application Center. Nové testovacie centrum posilní postavenie spoločnosti Henkel ako lídra v oblasti vývoja a inovácií technológií pre jej partnerov v automobilovom priemysle a výrobcov batérií pre rýchlo sa rozvíjajúci sektor e-mobility.

Battery Test Center bolo uvedené do plnej prevádzky v septembri 2024 a ponúka široké možnosti testovania batériových systémov, ktoré pomáhajú riešiť najväčšie technologické výzvy v oblasti vývoja a výroby batérií do elektromobilov. Nové testovacie centrum využíva pokročilé technológie vrátane simulácie vonkajšieho prostredia s reguláciou teploty a vlhkosti, rýchleho nabíjania a vybíjania, skúšok tesnosti a testov starnutia batérií. Tieto špičkové technológie podčiarkujú záväzok spoločnosti Henkel ďalej posúvať hranice v inováciách batérií pre elektromobily a podporovať partnerov vo vývoji bezpečnejších, ekologicky udržateľnejších batériových systémov s vyšším výkonom.

*„Otvorenie Battery Test Center predstavuje výrazný posun v našej misii podporovať a prinášať udržateľné inovácie v sektore e-mobility,“* hovorí George Kazantzis, globálny riaditeľ divízie spoločnosti Henkel pre komponenty pre automobilový priemysel. *„Naše Battery Engineering Center teraz ponúka jedinečné end-to-end riešenia od počiatočných fáz vývoja cez simuláciu pomocou digitálnych počítačových modelov a virtuálnych materiálov až po plnohodnotné testovanie a validáciu. Našim zákazníkom tak umožňujeme urýchliť vývojový cyklus a zrýchliť a zefektívniť uvedenie novej generácie batérií do elektromobilov na trh s cieľom priblížiť sa k dosiahnutiu bezemisnej prevádzky.“*

Battery Test Center má certifikát TISAX a je vybavené testovacím zariadením s klimatickou komorou a veľkým množstvom skúšobných kapacít, ktoré sú zárukou najvyšších bezpečnostných štandardov a spoľahlivosti testovania batériových systémov. Najväčšou výhodou, ktorú Battery Test Center zákazníkom spoločnosti Henkel prináša, je možnosť vytvoriť digitálny model akejkoľvek batérie, ktorej fungovanie môžu následne simulovať v rôznych prevádzkových scenároch s využitím pokročilých materiálov spoločnosti Henkel prostredníctvom digitálnych materiálových kariet, a dosiahnuté výsledky validovať v reálnej prevádzke. Súčasťou je aj testovanie tzv. debondingu (odstraňovanie lepených spojov) v aktívnych batériových systémoch, ktoré zlepšuje cirkularitu batérií. Táto výnimočná kombinácia digitálnych simulácií a využitia, testovania a validácie v reálnych prevádzkových podmienkach prináša výrobcom originálnych automobilových komponentov a batérií súbor výkonných nástrojov na optimalizáciu vývoja batérií, ktoré budú zodpovedať vysokým nárokom na ich použitie v elektromobiloch.

*„V spoločnosti Henkel sme presvedčení, že zdrojom inovácií je spolupráca,“* hovorí Dr. Stefan Kreiling, globálny riaditeľ pre inovácie v divízii spoločnosti Henkel pre komponenty pre automobilový priemysel. *„Naše Battery Engineering Center je navrhnuté tak, aby podporovalo partnerskú spoluprácu so zákazníkmi, v rámci ktorej majú možnosť spolupracovať s našimi odborníkmi a využívať výhody našich pokročilých kapacít v oblasti modelovania, simulácií a testovania. Otvorenie Battery Test Center je dôležitým míľnikom v našom neutíchajúcom úsilí stáť na čele vývoja moderných špičkových batériových technológií.“*

Battery Engineering Center, ktoré je súčasťou inovačného centra Inspiration Center spoločnosti Henkel v Düsseldorfe, predstavuje výnimočné miesto, kde pod jednou strechou nájdete multidisciplinárny tím odborníkov a najmodernejšie technológie. Po jeho rozšírení o Battery Test Center spoločnosť Henkel ešte viac posilnila svoje inovačné kapacity, ktorými svojim partnerom umožňuje riešiť budúce výzvy pri vývoji pokročilých riešení v oblasti elektromobility v celosvetovom meradle. Nové centrum je prvým z globálnej siete takýchto centier, pričom ďalšie plánuje spoločnosť Henkel otvoriť v USA a Číne, ktorá by mala zabezpečiť hladkú medzinárodnú spoluprácu a posilniť jej vedúce postavanie v sektore elektromobility.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2023 vykázala spoločnosť Henkel obrat vo výške viac než 21,5 mld. eur a upravený prevádzkový zisk približne vo výške 2,6 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 48 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)